《徐梅涧先生授余琴予写曲调之意赋诗九章修禊 其四 玉树临风》
明代·乌斯道

皎皎庭前树，温温如绿玉。春风发欣荣，春雨为膏沐。

橘华净相妍，瑶草纷相属。岂非方壶中，光彩同煜煜。

凤鸟何从来，睥睨下朝旭。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。